Күнү күүтэ - түүн бараатым
Күндү сурук туппатым,
Сүрэх аалар ыарыытын
Сабар кыаҕыҥ булбатым.

Ааккын ааттаан ааттаһа
Ааһар тыалга көрдөстүм...
Баҕар, тиэрдиэ сүтүкпүн,
Баҕар, булуоҥ күлүкпүн...

Ааһар-хаамар ыллыгын
Аартыктарын булларбын,
Кыһыы санаа кылларын
Кыымнарынан буолларбын.

28.02.2022

Субуллар уһун суол аартыга
Санаабар үрүҥ күн саҕаҕа,
Айанныыр ыллыгым ырааҕа
Арааһа мин дьылҕам ыйааҕа

Алаадьы сытынан тунуйан
Алааһым хаалбыта кэтэхпэр,
Алгыс тыл сылааһын иҥэрэн
Арылы кустуга сүрэхпэр

17.01.2014

Кытылгар күлэр күн сарыала,
Күннэтэ үҥкүүлээн көччүйэр,
Сандаарар саһарҕа арыала,
Саҥаны арыйан эргийэр.

Эн талыы таһааҕар бигэнэн,
Көлүөнэ дьоһуннук солбуллар,
Эриллэр ыллыкпыт иһинэн
Күндү кэм үөрүүтэ субуллар.

Ыйдаах түүн үрдүгэр сырылаан,
Омоон суол сойбутун сырдатар,
Ыралаах баҕаны хам баттаан
Олохпут кырдьыгын сымнатар.

Долгуйар долгуҥҥар сууланан,
Дьоллоохтук олохпун кууһабын,
Харахпар уу таммах ууланан
Хаһыстаан эргиллэ турабын?

07.08.2016

Саһарбыт хаартыска иһиттэн
Хамсаабат күлүктэр көрөллөр
Санаабын оҥочо ситимтэн
Харыстыыр эйгэнэн өрөллөр

Хап-хара арылхай харахтар
Хаһааҥҥы кэмнэрбэр илдьэҕит?
Оччоҕо уостубат сүрэхтэр
Оччугуй оҕобор тиэрдэҕит

17.04.2022

Ытыллар санаабар, кырдьыгым,
Ып-ыраас бу дьэҥкир сырдыгым,
Ыҥыра-угуйар мин куппун,
Ыгыллар, муунтуйар-куруспун.

Сирдээбит ситими симииртэн,
Сэбэрэ кэрэҕин кэтииртэн,
Салҕыбат мин эдэр сүрэҕим
Самныбат, тэтимнээх түөрэҕим.

Кэрэҕэ-угуйа ыллыыртан,
Кэбис, эн - көмүһүм, эстимэ,
Чэлгийэ-чэгиэнник үүнэртэн,
Чахчыта доҕорум, кэхтимэ.

04.01.2016

Мин бүгүн баҕардым-ол көтөр кэриэтэ,
Былыттаах урсуҥҥа дайыахпын,
Муунтуйбут санаабын өһүлэ таарыйа
Бигээбит тэтиммин ыллыахпын.

Баҕардым, мин сэргэ буоламмын
Үйэ саас тухары туруохпун,
Олохпут кэрдиитин көрөммүн,
Олус да элбэҕи туоруохпун.

Баҕардым, мин дорҕоон буоламмын
Дуорайаат даҕаны сүтүөхпүн,
Эбэтэр мин ырыа буоламмын
Матыыпка дьиэрэҥкэй тэбиэхпин.

19.03.2017

Баҕар көтүөм бу түүнтэн
Балыыра көстүбэт түгэниттэн,
Сүтүөм хараҥа да түүлтэн
Сырдыга суох олох үгэниттэн.

Түмүк да кэлэн миигин күүттүн
Очуос да таастан үтүрүйдүн,
Таһа да суох, тардыһа үрэйиэм
Талаһа олохпун бүрүйүөм.

15.12.2019